Ɛzukoalɛdeɛ 2
Nwane A Le Nyamenle?
1. Duzu ati a ɔwɔ kɛ yɛsonle Nyamenle a?
Nɔhalɛ Nyamenle ne a le ninyɛne kɔsɔɔti Bɔvolɛ a. Ɔnlɛ ye mɔlebɛbo yɛɛ ɔnrɛnyia ye awieleɛ. (Edwɛndolɛ 90:2) Ɔdaye a ɔle edwɛkpa ne mɔɔ wɔ Baebolo ne anu la Ɛvileka a. (1 Temɔte 1:11) Nyamenle a manle yɛ ngoane a, yemɔti ɔdaye a ɔwɔ kɛ yɛsonle ye a.
2. Kɛzi Nyamenle de ɛ?
Dasanli biala ɛtɛnwunle Nyamenle ɛlɛ ɔboalekɛ ɔle Sunsum. Ɛhye kile kɛ ɔlɛ ngoane gyinlabelɛ mɔɔ kpogya tɛla tease abɔdeɛ mɔɔ bɛwɔ azɛlɛ ye azo la. (Dwɔn 1:18; 4:24) Noko yɛnwu subane mɔɔ Nyamenle lɛ la wɔ ninyɛne mɔɔ yebɔ la anu. Kɛ neazo la, mbakama nee felawɔse ngakyile ne mɔ maa yɛnwu ye ɛlɔlɛ nee ye nrɛlɛbɛ. Kɛzi ewiade ne le kpole la maa yɛnwu ye tumi.
Yɛbahola yɛazukoa Nyamenle subane ne mɔ anwo ninyɛne dɔɔnwo wɔ Baebolo ne anu. Kɛ neazo la, ɔmaa yɛnwu mɔɔ Nyamenle kulo nee mɔɔ ɔngulo, kɛzi ɔ nee menli di, nee kɛzi ɔdi tɛnlabelɛ ngakyile nwo gyima la.
3. Asoo Nyamenle lɛ duma?
Gyisɛse hanle kɛ: ‘Yɛ Ze mɔɔ wɔ anwuma: Wɔ duma nwo ɛde.’ (Mateyu 6:9) Nyamenle lɛ amodinli dɔɔnwo, noko ye duma le kokye. Asolo kɛzi bɛbɔ ye wɔ aneɛ biala anu a. Wɔ Nzema nu yɛfɛlɛ ye “Gyihova.”
Bɛye Nyamenle duma ne bɛvi Baebolo dɔɔnwo anu na bɛva amodinli Awulae anzɛɛ Nyamenle bɛzie ɔ bo zo. Wɔ Nzema Baebolo ne anu, bɛva amodinli Ɛdɛnkɛma a bɛzie ɔ gyakɛ anu a. Noko mekɛ mɔɔ bɛhɛlɛle Baebolo ne la, ɛnee Nyamenle duma ne finde nu kɛyɛ 7,000. Gyisɛse manle menli nwunle Nyamenle duma ne wɔ mekɛ mɔɔ ɔka Nyamenle anwo edwɛkɛ yeahile bɛ la.
4. Asoo Nyamenle dwenle yɛ nwo?
Asoo amaneɛnwunlɛ mɔɔ ɛzo la kile kɛ Gyihova le Nyamenle mɔɔ ɛndwenle yɛ nwo? Menli bie mɔ ka kɛ ɔmaa yɛnwu amaneɛ ɔfa ɔsɔ yɛ ɔnea, noko ɛhye ɛnle nɔhalɛ.
Nyamenle ɛmaa yɛ adenle mɔɔ maa yɛkola yɛsi yɛ kpɔkɛ. Asoo yɛ nye ɛnzɔ adenle mɔɔ yɛlɛ yɛkpa kɛ yɛbazonle Nyamenle la ɔ? (Dwɔhyua 24:15) Noko menli dɔɔnwo yɛ bɛ gɔnwo mɔ ɛtane, yemɔti amaneɛnwunlɛ ɛbu. Saa Gyihova nwu ninyɛndane ɛhye mɔ a ɔdi nyane.
Gyihova le Nyamenle mɔɔ dwenle yɛ nwo. Ɔkulo kɛ yɛ nye die. Ɔnrɛhyɛ ɔbaye amaneɛnwunlɛ nee menli mɔɔ fa ba la yeavi ɛkɛ. Adwenle kpalɛ bie ati a yemaa amaneɛnwunlɛ nwo adenle mekɛ ekyi a. Yɛbazukoa deɛmɔti Nyamenle ɛmaa amaneɛnwunlɛ nwo adenle la wɔ Ɛzukoalɛdeɛ 8 ne anu.
5. Kɛ ɔkɛyɛ na yɛabikye Nyamenle ɛ?
Gyihova se yɛlua asɔneyɛlɛ zo yɛhwe yɛbikye ye. Ɔdwenle yɛ nuhua ko biala anwo. (Edwɛndolɛ 65:2; 145:18) Ɔkulo kɛ ɔfa yɛ ɛtane ɔkyɛ yɛ. Saa bɔbɔ yɛfo a, ɔnwu mɔdenle mɔɔ yɛbɔ kɛ yɛyɛ mɔɔ ɔkulo la. Yemɔti ɔnva nwo kɛ yɛnli munli la yɛbahola yɛahwe yɛabikye Nyamenle.
Kɛmɔ Gyihova ɛmaa yɛ ngoane la ati, ɔwɔ kɛ yɛkulo ye yɛtɛla awie biala. (Maake 12:30) Saa ɛsukoa Nyamenle anwo debie na ɛyɛ mɔɔ ɔka la a ɛnee ɔkile kɛ ɛkulo ye na ɔbamaa wɔahwe wɔabikye ye.
twi_Latn nso_Latn twi_Latn twi_Latn kbp_Latn twi_Latn twi_Latn kbp_Latn twi_Latn twi_Latn twi_Latn twi_Latn twi_Latn twi_Latn kbp_Latn twi_Latn twi_Latn